Í Krummakoti er lögð mikil áhersla á gott og gagnlegt foreldrasamstarf . Það má með sanni segja að góð samvinna og gagnkvæmur trúnaður foreldra og kennara sé ein mikilvægasta forsenda þess að leikskóladvölin verði barninu ánægjuleg og árangursrík . Foreldrar bera frumábyrgð á uppeldi og velferð barna sinna en leikskólanum ber að veita foreldrum stuðning í uppeldi barna . Foreldrar þekkja sitt barn best , þeir hafa þekkt það frá fæðingu og fylgst með þroskaferli þess og líðan . Leikskólakennari kynnist barni í leikskólastarfi og þekkir þroska þess , færni og viðbrögð í barnahópi . Leikskólinn stendur reglulega fyrir viðburðum sem efla samstarf heimilis og leikskóla . Foreldrar eru boðnir í foreldrakaffi tvisvar á skólaárinu . Einnig er foreldrum boðið að koma á uppskeruhátíðir í lok söguaðferðarverkefna en á litlu-jólunum þá erum við kennarar og nemendur saman í jóla-rólegheitum og dönsum saman í kringum jólatréð . Að vori er foreldrum boðið á vorhátíð ( Krummadaginn ) í Laugarborg þar sem allir nemendur leikskólans koma fram og flytja skemmtiatriði . Einnig er öfum og ömmum barnanna boðið upp á kaffi einu sinni á skólaárinu , að vori . Nýuppfærð handbók er á heimasíðu skólans en hún var uppfærð í ágúst sl . Áætlað er að endurskoða foreldrahandbókina á hverju ári framvegis og birta á heimasíðu skólans vel í tíma áður en nýtt skólaár hefst . Það er gert til þess að foreldrar geti kynnt sér mikilvæg atriði um aðlögun og skólabyrjun barnsins síns . Áður en barn byrjar leikskólagöngu í Krummakoti eru foreldrar boðaðir á kynningarfund . Þar er starfsemi skólans , stefna og áherslur kynntar , foreldrahandbók og skóladagatal kynnt ásamt ýmsum reglum sem tilgreindar eru í leikskólasamningi . Farið er vel yfir aðlögunarferli , starfsfólk kynnt og foreldrar fá kynningu á leikskólahúsnæðinu . Á þessum fundi er lagður fyrsti grunnur að farsælu samstarfi við foreldra . Í aðlögun fylgja foreldrar börnum sínum í öllu starfi fyrstu dagana eftir aðlögunarskipulagi deilda og kynnast þá kennurum , starfsháttum og dagskipulagi leikskólans betur . Foreldrar eru boðaðir á kynningu á leikskólastarfinu í september á sama tíma og Foreldrafélagið heldur aðalfund . Foreldrasamtöl eru tvisvar á ári , í október og rafrænt viðtal í mars . Eins geta bæði kennarar og foreldrar óskað eftir samtali oftar ef þurfa þykir . Að auki eru samtöl við foreldra í upphafi leikskólagöngu barns og útskriftarsamtöl vegna elstu nemenda að vori . Fréttabréf og heimasíða Einu sinni í mánuði fá foreldrar sendan fréttapóst í rafpósti frá leikskólanum . Þar kemur fram það helsta sem verið er að gera í leikskólanum og hvað framundan er . Myndir , fréttir og tilkynningar eru settar inn á heimasíðu skólans www.krummakot.leikskólinn.is . Mánaðaráætlun fyrir hverja deild er send heim fyrir hver mánaðarmót . Þar geta börn og foreldrar fylgst með dagskrá hvers dags auk þess sem þar er að finna fréttir af deildinni og mikilvægar upplýsingar fyrir foreldra .